অভিযোগকারীরা প্রশ্ন তুলেছেনঃ সারা পৃথিবী জুড়ে প্রায় পাঁচ হাজারের উপরে ভাষা বিরাজ করছে কী করে। তাদের অবগতির জন্য জানাতে চাই- আদম(আ) যদি আরবিভাষী হয়েও থাকতেন {যে কথা কুরআন-হাদিস কোথাও বলা হয়নি}, তারপরেও পৃথিবীজুড়ে অনেক ভাষা বিরাজ করাই স্বাভাবিক। আদম(আ) এর ভাষা আরবি হলে বর্তমান পৃথিবীর সবার ভাষাও যে আরবি হবে- এটা একটা উদ্ভট চিন্তা। আমরা জানি যে ভাষা নদীর মত, চিরন্তন প্রবাহমান ও পরিবর্তনশীল। কালের পরিক্রমায় এর পরিবর্তন হয়, এক ভাষা থেকে জন্ম নেয় আরেক ভাষা। ইউরোপ ও এশিয়ার বেশ কিছু ভাষার ধ্বনিতে ও শব্দে গভীর মিল লক্ষ্য করা যায়। এ ভাষাগুলো যে অঞ্চলে ছিল ও এখন আছে, তার সব চেয়ে পশ্চিমে ইউরোপ এবং পূর্বে ভারত ও বাংলাদেশ। ভাষাতাত্ত্বিকরা মনে করেন—ভারতীয় উপমহাদেশের ভাষাগুলো একটি ভাষাবংশের সদস্য। এই ভাষাবংশের নাম “ইন্দো-ইউরোপীয় ভাষাবংশ”। ইন্দো-ইউরোপীয় ভাষাবংশের বেশ কিছু শাখা তৈরি হয় যার একটি শাখা হচ্ছে ভারতীয় আর্যভাষা। প্রাচীন ভারতীয় আর্যভাষার প্রাচীন রূপ পাওয়া যায় ঋগবেদের মন্ত্রগুলোতে, যা লেখা হয়েছিল ১০০০ খ্রিষ্টপূর্বাব্দে। এক সময় কালের পরিক্রমায় এই ভাষা মানুষের কাছে দুর্বোধ্য ঠেকে কারণ দৈনন্দিন ব্যবহার হতে হতে ভাষা অনেকখানি পরিবর্তিত হয়ে গিয়েছিল। খ্রিষ্টপূর্ব ১২০০ থেকে ৮০০ অব্দ পর্যন্ত বৈদিক বা বৈদিক সংস্কৃত ভাষার ব্যবহার ছিল। খ্রিষ্টপূর্ব ৪০০ অব্দ থেকে পাওয়া যায় সংস্কৃত ভাষার ব্যবহার, যেটি ব্যাকরণবিদ পাণিনির হাতে বিধিবদ্ধ হয়েছিল। প্রাচীন ভারতীয় আর্যভাষা বলা হয় বৈদিক ও সংস্কৃতকে; এ ছাড়াও ছিল মধ্য ভারতীয় আর্যভাষা যা প্রাকৃত ভাষা নামেও পরিচিত। খ্রিষ্টপূর্ব ৪৫০ অব্দ থেকে ১০০০ খ্রিষ্টাব্দ পর্যন্ত এ ভাষাগুলোর কথ্য ও লেখ্য রূপ প্রচলিত ছিল।এ ভাষার অপভ্রংশ(বিকৃত রূপ) থেকে জন্ম নিয়েছে নানা আধুনিক ভারতীয় আর্যভাষা যেমনঃ বাংলা, হিন্দী, গুজরাটী, মারাঠী, পাঞ্জাবী প্রভৃতি ভাষা। আমাদের বাংলা ভাষার আদি রূপ পাওয়া যায় চর্যাপদে যা প্রায় ১ হাজার বছর আগে লেখা হয়েছিল। মাত্র ৩০০০ বছর সময়ের মধ্যে শুধু ইন্দো-ইউরোপীয় ভাষাবংশ থেকে ভারতীয় উপমহাদেশের এতগুলো আধুনিক ভাষা জন্ম নিয়েছে। [5]